khistorydata/jeongjo-sjw-relations huggingface dataset:
정조 10년
司諫李濟萬。獻納李師濂。正言金載翼。正言沈銖等箚曰。伏以。臣等於尹光紹疏。竊有所萬萬駭惋者年。尹宣擧父子復官之命。寔出於同慶曠蕩。特貸一律之盛意。故其時諸臣。不能抗辭力爭。以至于今。一味沁泄。此固群下之罪。而兩朝之處分旣嚴。百世之公議已定。則雖其讎視正論。血心阿好者。當蹙伏感頌之不暇。而彼乃益肆跳踉。惟意縱恣。敢曰斯文。又曰醜辱。滿紙張皇。略無顧忌。以至於非聖意三字而極矣。嗚呼。肅廟丙申處分。昭揭宇宙。炳若星日。可以建天地而不悖。質鬼神而無疑。則抑何敢以寶鑑之不載。引而爲疑亂之資斧乎。伏祝庚子秋景宗大王。辭代理疏批旨若曰近日事。處分正而是非明。可以不感於百世也。事關斯文。顧不重歟。故特言之。予志汝遵。莫之或撓。聖謨洋洋。昭載編錄。丙申處分。雖不載錄於寶鑑。卽此一節。與載錄伊時處分。毫無間焉。且其疏中所引御製題語。何其僭越之甚也。蓋此乙未御製卽在於丙申大處分之前。則丙申後毒賢醜正之徒。疊生層出。而亦不敢藉此爲說。乃於今日。肆然引重。以爲眩惑之計。論其情狀。吁亦憯矣。至若兩承宣尙在云者。尤極無嚴。敢引至尊之辭敎。又以筵臣而爲證。於敵以下。尙不敢乃爾。而況於莫重莫大之地乎。大抵斯文義理。關係世道。肅祖夬斷而垂裕焉。英考恪遵而欽承焉。式至于我殿下。洞見淑慝之分。深軫消長之幾。乃於御極之初。明示紹述之義。爲今日臣子者。孰不知前聖後聖之同一其揆。而彼乃汲汲於營護私黨。斷斷於攻斥大僚。敢以非聖意等語。無難說去。登諸章奏。當日聖意。渠何敢妄揣。而臣亦曰聖意有在云。究厥語脈。則有若十分道得者然。此而不足。又敢以非之一字。直斷爲說。噫嘻。痛矣。彼亦今日臣子。何其無忌憚太放縱之至此也。臣等死罪。竊以爲光紹之前後闖逞。實殿下有以啓之也。何則。頃年一疏之投呈也。處分不嚴。故今此再申之擧。復售嘗試之習。而乃殿下不惟不加之罪。反賜例批。大聖人明好惡距詖淫之道。恐不當若是。竊爲殿下惜之。臣等謂知敦寧尹光紹。亟施屛裔之典。斷不可已也。承宣之任。責在推允。則此等章疏。旣不能嚴辭退斥。又不能措辭入啓。罪著溺職。不可無警。捧納承旨。姑先削職。伊日在院承旨。傡爲罷職。宜矣。取進止。答曰。省箚具悉。尹光紹事。以其對章故賜批。捧納承旨事。年前旣有勿捧之敎。則却之因可。捧亦措辭。抑或一道循例入啓。難免干禁。亟施罷職之典。在院承旨事。同在一院。未嘗又否。唯允之義。豈如是乎。依施。
정조 10년
延豊君李𡊠疏曰。伏以。臣獲解重寄。納節還朝。逖違之餘。昵瞻耿光。區區犬馬之私。曷有其極。不意前席臨退之際。今番獄情顚末。屢加俯詢。仍以宋迪中供語一疑。有所下敎。指諭甚勤。開釋備至。不啻若慈父之詔迷子。臣奉聆未半。心戰膽掉。精爽飛越。直欲卽地溘然而不可得也。噫嘻。痛矣。此何言也。此何事也。龍範姓名。始見於端川府之押送南兵營時牒報者。而鞫事嚴密。茫未知端緖階梯之屬何囚而犯何罪矣。到今始知情節之窮凶極惡。凡爲北面之臣者。孰不腐心沬血。誓欲手斫口磔。而臣則愚騃冥頑。忍聞此不忍聞之誣言。釁負甚重。汚衊難洗。跼高蹐厚。若無所容。本事眞僞。已經天鑑之悉燭。有罪無罪。宜不敢更事覶縷。而夫莫祕者鞫情也。莫嚴者鞫招也。一被疑似。人鬼莫判。向者迪中之供。以龍範決放。諉之於與臣面議。至於淸脕還配之擧。然則龍範之當初放送。都歸臣與聞決處之科。嗚呼。是可忍也。孰不可忍也。臣於莅荏之後。與迪中接面。只是兩遭。初見於再昨年九月巡到北靑時。再見於昨年臣營來見時。彼此酬酢。歷歷追思。龍範二字。初非夢寐之所得聞者。藉使變幻事實。粧撰說去。語次之間。若或近似。則臣雖昏謬。必不泛聽。又當詳問。而前後說話。未嘗有一毫彷彿於此者。渠乃白地譸張。藉口於臣。古今天下。寧有是耶。大紙一時言語。有非異日憑考。此所以粧出沒把捉之說。欲售架空虛之計。抑有一事。可以明辨者。今聞龍賊之就囚見放。俱在於昨年正月云。若如渠言。所謂面議。非九月則三月。果面議於九月。此則龍範未捉之前。果面議於三月。此則龍範已放之後。卽此一節。破綻無餘。又若以文字論報。則邑狀營題。一按可知。其誰欺欺天乎。渠雖不足道。亦具彝性。則旣執凶贓。受賂潛放。究厥腸肚。反有浮於龍範。而爲道臣者。初不能戢察發覺。末乃見構於不測之地。縱賴聖度天大。誅罰不加。律以王章。當伏何辜。如臣不肖。偏被隆恩。三載按藩。一味昏聵。振古所無之逆變。出於管轄之地。而根柢未覈。誅討末行。論其僨誤。臣實爲首。今又以千萬不近理之事。厚被賊囚之所賣。臣身之在於䵝昧。姑捨無論。獄體之仍以輕壞。寧不痛心。滿腔冤憤。無地可洩。臣雖欲含恩訟愆。殫竭圖報。而受誣至此。情地窮蹙。將何以復廁周行。自同平人耶。縮伏數日。不忍終默。玆敢收拾驚魂。胃入文字。仰首嗚呼於天地父母之前。伏乞聖慈。下臣司敗。明覈事實。一以嚴國體。一以暴臣心。仍治溺職之罪。以解中外之惑。千萬血祝。答曰。省疏具悉。囚供白白地構誣。不待卿章。已知事實之如許。況反坐之律。自是金石。問其勿辭行公。
정조 10년
丙午三月十七日未時。上御重熙堂。同副承旨入侍時。同副承旨趙尙鎭。假注書張錫胤。記注官承膺祚。記事官李崑秀。以次進伏訖。上命書傳敎曰。春務方殷。未下直守令。皆令明日辭朝。又命書傳敎曰。政官牌招開政。承旨有闕之代。今日政差出。待下批牌招察任。仍命退。承史以次退出。
정조 10년
丙午三月十七日酉時。上御重熙堂。坐直承旨入侍時。左副承旨李祖承。記事官金孝建李崑秀。記注官承膺祚。以次進伏訖。上命書傳敎曰。右承旨許遞。今日政差出。又命書傳敎曰。分館積滯未有如近日。承文院揀擇坐起。三明日爲之。命書榻敎曰。兵曹參判參知。今日政以在京無故人差出。又命書傳敎曰。更思向旣曲諒。今豈異同。本營習陣在明。禁軍別將許遞。令該曹捕將外。以在京無故人。更爲口傳差出。命退。承史以次退出。
정조 10년
行都承旨李崇祜齋宿。行左承旨尹承烈齋直。右承旨趙瑍齋宿。左副承旨趙興鎭齋宿。右副承旨李祖承齋宿。同副承旨朴天行齋直。注書金孝建齋宿一員未差。假注書李相璜齋直。事變假注書朴孝成仕。
정조 10년
李祖承啓曰。明日望拜禮時。闕字牌爐盒。當爲奉來。門路以何處爲之乎。敢稟。傳曰。依例爲之。
정조 10년
傳于李祖承曰。承旨率文武新恩入侍。
정조 10년
傳于李祖承曰。下直守令留待。
정조 10년
李祖承啓曰。文臣重試不赴人員及入庭不作人論勘之例。取考大典通編。則應赴人不入場者禁推。禮曹節目則無緣不參人及入庭不作人。竝推考載錄矣。以何傳旨捧入乎。敢稟。傳曰。一依通編施行。
정조 10년
以平安監司啓本應資老人職姓名開坐事。傳于李祖承曰。今已夜深。待後政加資下批。仍卽付撥下送。俾無等待之弊。觀此箕伯啓本。江東嘉義林山福年一百七。成川嘉善李世發年一百六。義州嘉義全世度年一百五。渭原嘉善金實南年一百四。成川嘉善盧世辰。閑良李福善。平壤嘉善裵世彬等三人年一百二。德川折衝兪時蘭。龜城資憲金楚直。泰川通政金成。朔州資憲李廷化。咸從嘉善李必善等五人年一百一。江西嘉善金萬采。渭原嘉善金元胄。永柔嘉善康斗弼。江東幼學朱輝采等等四人年一百。過百歲者。至於十七人之多。事甚稀異。自該道特給米肉。以示朝家優老之意。八十歲人之尙未加資。猶可說也。九十歲百歲人之尙稱幼學閑良。極涉訝惑。前此推恩時。何無抄報陞資之擧。而有此獨漏乎。査問各該邑。更爲狀聞事。回諭。寧遠一邑之獨以無乎報來者。未知信然。先令京兆長。溯考府上張籍。朝官八十以上。士庶單付樞銜人八十以上。士庶無職名九十以上。仔細査櫛。如有之。具別單草記以聞。仍令該府。登關本道。老人之生存與否。使卽査問後。區別狀聞。該守令當觀該府草記處分。而士庶人中曾經同知僉知單付啓下者。皆實職例啓聞事。纔有別諭於京外者。蓋此樞銜單付。不惟不恒有之特恩。況是先朝特敎。則豈敢不遵用乎。此狀本中。樞銜無一人載錄。豈其未能諦悉而然乎。更加知委列邑。以樞銜而不入於實職秩者。卽爲抄出。仍又考準安寶敎旨後。枚報巡營。以爲轉聞之地事。一體回諭。近來外邑擧行。怠忽莫甚。凡有朝令。有司輒費屢次知委。重言復言。橫說豎說。然後僅能成樣。此事亦然。諸道擧行。似是斑駁。不可無更加指一分付。令廟堂枚擧此意。分付。未修啓諸道。俾各齊一擧行。
정조 10년
傳于趙興鎭曰。左副承旨入侍。
정조 10년
傳于李祖承曰。明日出宮門路。以協陽門爲之。
정조 10년
李祖承啓曰。假注書李相璜。時無職名。令該曹依例付軍職。冠帶常仕。何如。傳曰。允。
정조 10년
安重默在外。代以朴宗謙爲事變假注書。
정조 10년
朴宗謙在外。代朴孝成爲事變假注書。
정조 10년
朴天行啓曰。事變假注書朴孝成。時無職名。令該曹依例付軍職。冠帶常仕。何如。傳曰。允。
정조 10년
以二十一日。輪對。取稟。傳于朴天行曰。爲之。近來久未爲之。正月以後。頉稟日次當次。各司列書受點事。分付。
정조 10년
以吏曹參議趙鼎鎭牌不進罷職傳旨。傳于朴天行曰。只推。
정조 10년
李祖承。以弘文館言啓曰。今日政新除授玉堂。待下批。仍卽牌招察任。何如。傳曰。允。
정조 10년
有政。吏批。行判書金魯鎭進。參判李敬養在外未肅拜。參議趙鼎鎭傳旨未下。行都承旨李崇祜進。以李亨逵沈觀之李泰永爲承旨。朴基正爲校理。鄭致淳爲校理。李尙度爲修撰。李羽晉趙雲紀爲副修撰。尹長烈爲執義。李鼎運白師謹爲掌令。徐有鍊爲持平。鄭萬始爲應敎。鄭昌聖爲同經筵。李敬養爲活人提調。耆老所守直官單車信用。成德雨爲文學。金履翼爲司書。
정조 10년
兵批。判書徐有隣病。參判尹承烈入直進。參議未差。參知柳誼病。右承旨趙瑍進。副護軍具明謙。副司直金尙集趙興鎭。
정조 10년
傳于趙瑍曰。都承旨許遞。今日政差出。
정조 10년
朴天行啓曰。新除授右副承旨沈觀之。同副承旨李泰永。竝牌招察任。何如。傳曰。允。
정조 10년
以同副承旨李泰永牌不進罷職傳旨。傳于趙瑍曰。只推。
정조 10년
趙興鎭啓曰。今日齋宿。承旨不可不備員。而右副承旨沈煥之在外。合有變通之道。何以爲之。敢稟。傳曰。許遞。
정조 10년
傳于趙興鎭曰。承旨有闕之代。今日政差出。
정조 10년
趙興鎭啓曰。明日望拜禮時。侍臣不可不備員。今日政新除授臺諫。竝卽牌招。以爲淸齋進參之地。何如。傳曰。允。
정조 10년
以掌令李鼎運。持平徐有鍊牌不進罷職傳旨。傳于趙興鎭曰。只推。更爲牌招。
정조 10년
以持平徐有鍊再牌不進罷職傳旨。傳于朴天行曰。許遞。今日政差出。待下批牌招齋宿。
정조 10년
以李崇祜趙興鎭爲承旨。
정조 10년
李祖承啓曰。今日齋宿時。承旨當爲備員。新除授右承旨趙興鎭。卽爲牌招。都承旨李崇祜。所當牌招。而拘於廳規。不得請牌。何以爲之。敢稟。傳曰。允。都承旨牌招。新除授承旨。待下批一體牌招。以左副承旨趙興鎭牌不進罷職傳旨。傳于李祖承曰。伊時旣不在院。則豈可違牌。此傳旨勿施。
정조 10년
傳于李祖承曰。承旨房仍。
정조 10년
趙興鎭啓曰。明日望拜禮時。九卿當爲進參。而右參贊尹東暹病不進。卽爲牌招。以爲淸齋之地。何如。傳曰。允。
정조 10년
以左參贊尹東暹牌不進推考傳旨。傳于趙興鎭曰。許遞。今日政差出。
정조 10년
趙興鎭啓曰。明日望拜禮時。九卿當爲進參。今日政新除授參贊。待下批牌招。以爲淸齋之地。何如。傳曰。允。
정조 10년
五政。以朴廣源爲執義。姜世綸爲掌令。李命植爲左參贊。傳于李祖承曰。右承旨入侍。
정조 10년
傳于李祖承曰。留院公子入之。
정조 10년
李祖承。以弘文館言啓曰。副修撰金履翼。旣有只推之命。卽爲牌招察任。何如。傳曰。允。
정조 10년
尹承烈。以兵曹言啓曰。今日罷漏後。龍虎營米庫失火。開東時。始爲撲滅。軍器什物。幸免燒燼。而家舍延燒。合爲十二間矣。營舍失火。萬萬驚駭。根因則今方嚴覈査出。從重勘處計料。而臣亦有常時不能檢飭之失。不勝惶恐之意。敢啓。傳曰。知道。罷鼓以後。係是撤巡時。巡廳捕廳。元無枚報之例。以今番言之。以此推諉。致煩提問。至於捕廳禁火之規。兼管禁盜。與巡廳之只報所見大異。此後天明前。捕廳禁盜單子。依例修啓事。分付。仍爲定式施行。日已近午。京兆之尙無別單。稽忽甚矣。自卿曹査實草記。可也。
정조 10년
朴天行。以漢城府言啓曰。各部字內。凡有失火。當部官馳往救火。一邊報于本府。以爲登時入啓之地者。此是自來法例矣。去夜龍虎營失火。又與私舍有異。事甚驚駭。而該部官旣不能趁卽往救。今日日高後。始爲報來。事之稽忽。莫此爲甚。此而置之。無以懲後。北部都事李東實。令該府處之。何如。傳曰。允。事未前聞。極爲駭。因該營草記。方令査實矣。卿府草記先到。可謂擧職。此後另加申飭。可也。
정조 10년
朴天行。以兵曹言啓曰。龍虎營失火草記批旨內。傳曰。知道。罷鼓以後。係是撤巡時。巡廳捕廳。元無枚報之例。以今番言之。以此推諉。致煩提問。至於捕廳禁火之規。兼管禁盜。與巡廳之只報所見大異。此後天明前。捕廳禁盜單子。依例修啓事。分付。仍爲定式施行。日已近午。京兆之尙無別單。稽忽甚矣。自卿曹査實草記。可也事。命下矣。依下敎。捉致京兆該吏。嚴加査問。所告內以爲。各部字內。毋論公廨與閭舍。如有失火。則當部官員。馳往救火。一邊報于本府。登時入啓者。自是規例。而今日龍虎營失火。則日高後始爲報來。事之稽忽。莫此爲甚。故當該部官。已自本府。草記請罪云。當部內失火。該部官之往救與往報。自有規例。則今此龍虎營失火時。北部官員。雖曰來救。而不卽轉報京兆。以致修啓之遲滯。揆以事面。誠甚駭然。請罪一款。已自京兆。草記蒙允。今無可論。而修啓遲滯。雖由於部官之稽報。若其不能檢飭之責。在所難免。當該京兆堂上。推考。何如。京兆則登時草記論罪。卿曹則初無提及此事。致勤査問之命。而到今反請該堂之推考。可乎。該堂勿推。本曹判堂及入直堂上。該房承旨竝推考。形止晩報。猶屬餘事。今番則被燒不過是公廨。無足爲念。而民家失火。所係人命死生。豈可歇看。況身爲部官。若是怠忽。大關後弊。官員雖已拿處。下屬不可不嚴治。卿其嚴棍。以懲日後。可也。
정조 10년
趙興鎭。以摠戎廳言啓曰。本廳中軍具以謙。昨日移拜禁軍別將。而旋卽遞改矣。所帶中軍之任。使以仍察。何如。傳曰。允。
정조 10년
副修撰李羽晉疏曰。伏以。臣以才則尺寸無長。以地則墻壁無依。而兄弟通籍。聯武從班。非藉扳援之力。專蒙陶甄之澤。從前踐歷。已渝涯分。恩山德海。欲報無階。夫豈有加於此。進一步之望耶。迺者千萬不自意。金華新選。遽及於臣身。華誥荐降。庚牌踵臨。臣於是怳惝震悚。撫躬環視。益不知所自措也。噫。經幄之臣。職任是重。橫經文陛。啓沃朝夕。則學問精熟者之事也。操觚藝苑。賁飭辭令。則文章淹漙者之爲也。出入論思。則言責無間於臺省。地處深嚴。則華選至謂之內相。是以國朝以來。掄揀尤別。苟非文學才望。兼此數者。上不得以輕授。下不敢以濫叨。雖名儒鉅工。居是官者。無不逡巡辭巽。況可以如臣無似。萬有一擬議於其間乎。臣本倥倥庸品。最居人下。早事尋摘經學。無異墻面。技止雕篆工程。不外科臼。此不但通朝之所共知。臣亦自知者審矣。以臣才而較臣職。顧何異於求明於瞽。策駑以馳乎。假使臣不揆分不量才。苟然冒進。於臣身榮則榮矣。其如淸朝之名器何哉。傍人之笑罵何哉。臣身去就。非所可論。而抑臣私義。亦有所萬萬難安者。臣弟臣翼晉。頃忝是選。厚被醜詆。上貽公朝之羞。下招私門之辱。雖言者之自陳其忘。不足深辨。而至今追思。無面可顯。兄弟相對。竊自悼歎。惟以淸要一步。斂避二字。爲息補之方。交勉之資矣。今臣身㨮攬之職。卽臣弟狼狽之地。尤何敢自同無故。揚揚冒出。招深譏於濫觴。昧前戒於吹薤。自犯衆怒群猜之場乎。玆陳短章。仰瀆崇嚴。伏乞聖慈。天地父母。鑑諒臣衷懇。鐫改臣職名。使官方重微分安。不勝大願。臣雖不敢以見職自居。而憂憤所激。敢此附陳焉。嗚呼。挽近以來。鞫獄無歲無之。逆節愈出愈凶。而至於情跡之陰慘。端緖之妖譎。未有甚於今番之獄矣。鞫情嚴祕。雖未詳聞。以朝紙上觀之。凶獰叵測之說。眞是瑮洋之餘孽。誑惑煽亂之計。又襲仁京之舊套。眞贓旣綻。參證俱獲。而只緣一囚之經斃。遽致獄事之中撤。畢竟刑章。只施持傳之兩賊。末稍收殺。徒聞諸囚之酌放。隱憂無窮。輿憤莫洩。而不徒今年之如是。年年治獄。無不如是。聖念過於鎭安。而惟恐民情之繹絡。廷臣急於將順。而不思瀝血而爭執。周歲間兩獄之所究竟者。不過已現發若爾輩而止。遽謂亂逆已盡誅討。小大悠泛。更無餘憂。而殊不知一團根柢。依舊自在。野燒未盡。宿灰復燃。凶萌禍孽。隨折隨滋於冥冥之中矣。大抵近日諸賊。頭面雖換。而脈絡相通。端倪乍現。而根蒂逾深。固非一朝一夕間之所醞釀。至愚至賤輩之所設施。而逆謀綢繆。至擬於稱兵。凶言獰慘。敢肆於犯上。噫。國家何負於渠輩。渠輩何仇於國家而怨毒之深。一至於此乎。其必有主張是焉。指使是焉。何物巨魁。狺然狙伺。而鉤覈未及於窩窟。刑典只加於徒倘。騷擾之患。適中其計。端緖之露。少無所畏。南訛北發。密地排布。天涯地角。互相和喁。機難測於伏莽。計益急於射日。乘時闖發。又不知在於何處。思之及此。不覺骨寒而毛竦。夫以殿下之明聖。豈不深念於此。而每當大獄之一起。先戒按獄之臣。或慮多濫之弊。間有當逮而不逮。當戮而不戮。所以獄情方綻。鞫事遽止。前逆纔治。後逆踵起。致使亂逆無止息之期。人心無奠安之日。噫嘻。天下寧有是耶。臣雖至愚。豈不能仰認我殿下至仁盛意。而抑有所不然者。假使無辜而橫罹也。不害於審問而白放。苟其實也。雖擧其黨而盡殲之。何損於好生之仁乎。然而專務鎭安。過加涵貸。馴致於詿誤益繁。糾結轉深。涓涓不已。終必滔天。刀鋸不戢。至用干戈。則向所謂鎭安涵貸之至仁盛意。適足爲長禍亂之歸。古先王生道殺人之意。恐不當如是矣。夫王者。代天而行政。如春生而秋殺。以上天日生之德。當素秋肅殺之時。何嘗有一毫容忍於其間者。今於治逆之政。惟當一付之公法。苟或以鎭安二者。先着於聖心。則是亦私意之一端。有非大聖人法天之道也。至如按獄諸臣。僨事之咎。已無可言。而臺諫所以掌糾劾也。宣露彈文。遍示稠坐。捕廳所以備詗察也。經年緝捕。未獲一賊。文恬武嬉。正爲今日道也。如此而尙何望消禍本而折亂萌耶。臣之區區隱憂。不專在於一二鋤棘輩之曰宥曰殺而已。伏願殿下。廓掃乾剛之斷。亟下策勵之敎。酌處諸賊。更命窮訊根因。期於罪人斯得。永絶兇逆之本。快洩神人之憤焉。答曰。省疏具悉。所陳已諭諸批。爾其勿辭察職。
정조 10년
傳于趙興鎭曰。副修撰李羽晉。疏批已下。牌招察任。
정조 10년
左副承旨李祖承疏曰。伏以。臣於昨夕。校理尹光普之疏入也。適値登筵。未及與議於到院之初。而及伏見原疏下者。則托以對辨。不有飭禁。指意極爲放肆。下語亦甚駭忘。所當斥退之不暇。而僚員之輕先捧納。臣誠莫曉其故也。章奏捧納。雖許下僚主管。而必待諸僚之看詳。然後始乃入啓。卽不易之例也。如値入侍之時。則雖自朝竟夕。必也留置院中。以俟筵退後停當。而至於此疏。則初不經臣之眼。壞了流來之規。無乃有甚不得已之事而然耶。臣旣忝院職。不能見重於僚員。致使當退之疏。遽然登徹。慙悚之極。無面可顯。其何敢諉以未見。不思所以自引之道乎。昨緣門鑰已下。周旋無路。今始略陳短章。徑出禁扃。伏乞聖明。亟治臣不職之失。仍治臣擅離之罪。以肅朝綱。以安私分。不勝幸甚。答曰。省疏具悉。爾其勿辭察職。
정조 10년
丙午三月十八日辰時。上御重熙堂。左副承旨入侍時。左副承旨李祖承。記事官金孝建。記注官金健修。以次進伏訖。上曰。昨日玉堂箚批中。有誤書處。坐直承旨何不檢察。祖承曰。昨日堂箚批旨中。至此二字抹下。而謄書之際。未及照檢。昏謬之罪。臣方惶恐待罪。而原批之中。更爲付標以入。各司朝紙。亦卽釐正。何如。上曰。依爲之。爾則勿待罪。可也。出擧條命書傳敎曰。陞試昨已設行。自泮中入肅云。無端撤場可惜。左承旨閔鍾顯。仍任前職。使之進去考券。又命書傳敎曰。臺諫許遞。今日政差出。又命書傳敎曰。同副承旨。聞有實故。許遞。命退。承史以次出。
정조 10년
丙午三月十八日辰時。上御宣政殿。文武新恩及回榜人入侍時。行左承旨閔鍾顯。行右承旨尹承烈。右副承旨朴天行。記事官金孝建。假注書李相璜。記注官金健修。記事官李崑秀。直閣鄭大容。以次進伏訖。上曰。承旨何不備員乎。鍾顯曰。左副承旨李祖承。謂有情勢。陳疏徑出。原疏以齋日纔已退却矣。卽爲牌招。何如。上曰。依爲之。原疏捧入。可也。出擧條命書左副承旨疏批訖。仍命牌招。祖承承牌進伏。引儀引回榜人及文武擧人。分東西入就拜位。命回榜人。先爲行禮。賜花賜牌賜酒。仍命抄啓文臣姜世綸。扶而上殿。知中樞府事姜杭。具花帽公服進前。上曰。連日赴公。得無憊乎。杭曰。恩數曠絶。秪有感激之心。賤軀勞憊。何敢䘏耶。上曰。靈壽閣肅拜。何當爲之乎。杭曰。再明當祗詣肅謝矣。上曰。姜世綸聞是卿從孫云。少年功名。比卿可謂顯榮矣。杭曰。然矣。臣則少而落拓。老益朽鈍。只跧伏田間。歌詠聖澤而已。何幸桑楡之景。獲瞻蓬萊之雲。雖卽日退塡。至願已畢矣。上曰。卿以先朝二年科榜。重見舊甲。事非偶然。況有肅廟朝故判書李光迪故事。故謹次御製原韻。書下一絶。卿其祗受齎歸。傳詑鄕隣。可也。命直閣宣讀敎曰。武科回榜人。旣賜華蓋舞童。況文科乎。其令各該郞廳。卽爲進排。蓋則例於三日後。還納儀仗庫。而今番則竝爲帶去。以表優待之意。可也。文武新恩行禮訖。上命姜杭與翰林。呼新榜進退。仍命回榜人先退。使其從孫姜世綸及新榜及第姜世揆。左右扶出。御製詩筒給。華蓋舞童導前。命太僕及廐馬。具法鞍至旅邸。文一榜命進前。上諭狀元吳大坤曰。汝之三製科作。頗佳矣。殿試科作。則甚失意矣。李龜雲李鼎秉。以次進前。上曰。兩先正子孫之一榜大闡。誠不偶然矣。至於文純公子孫。近無通籍者矣。汝今決科。尤可貴矣。李萬和進前。上曰。七十一明經及第。誠壯矣。雖例當陞六。而注望先爲擬入。可也。餘皆以次詢姓名。武一榜亦於殿外召見。因命退。引儀引出。命下直守令入侍。慈山府使尹東晩。靈光郡守韓光近。雲山郡守金鳳顯進伏。下詢職姓名訖。勉諭以遣。守令中有不爲曲拜者。承旨中有離席失措者。上曰。筵體多虧。而承宣漫不責飭。其中李祖承。以頻入院中之人。一味噤口。尤涉駭然。退去廳坐。門限前。勿爲入房。可也。命藥房提調持湯劑入侍。提調李命植。奉進湯劑。上進御。命書傳敎曰。政官牌招開政。又命書傳敎曰。都承旨聞有實𧏮。許遞。又命書傳敎曰。明日望拜禮時。侍臣不可不備員。三司在外及未肅拜呈告。竝許遞。今日政。以在京無故人差出。仍命退。諸臣以次退出。
정조 10년
行都承旨李崇祜坐。行左承旨尹承烈坐。右承旨趙瑍牌不進。左副承旨趙興鎭坐。右副承旨李祖承坐。同副承旨朴天行坐直。注書金孝建仕一員未差。假注書李相璜仕直。事變假注書金明著仕。
정조 10년
李祖承啓曰。明日次對。兩司無進參之員。除在外外。呈告人員。竝待開門牌招。何如。傳曰。允。
정조 10년
尹承烈啓曰。禦營廳將官來言。今日本廳軍兵。日次私習云矣。敢啓。傳曰。知道。
정조 10년
傳于尹承烈曰。禮房承旨入侍。
정조 10년
趙興鎭啓曰。事變假注書朴孝成。身病猝重。勢難察任。今姑改差。何如。傳曰。允。
정조 10년
金孝建病。代以李龜雲爲假注書。
정조 10년
朴孝成改差。代以李萬和爲事變假注書。
정조 10년
李祖承啓曰。假注書李龜雲。時無職名。令該曹依例付軍職。冠帶常仕。何如。傳曰。允。
정조 10년
尹承烈啓曰。事變假注書李萬和。時無職名。令該曹依例付軍職。冠帶常仕。何如。傳曰。允。
정조 10년
李龜雲有頉。代以趙恪爲假注書。
정조 10년
李萬和有頉。代以金明著爲事變假注書。
정조 10년
李祖承啓曰。事變假注書金明著。時無職名。令該曹依例付軍職。冠帶常仕。何如。傳曰。允。
정조 10년
趙恪在外。代以申光岳爲假注書。
정조 10년
傳于尹承烈曰。右副承旨入侍。
정조 10년
以前司諫李身晦等。文臣重試應赴而不入場。依定式禁推傳旨。傳于朴天行曰。禮曹節目。與通編所載。旣有差殊。則諸文臣之昡於擧行。不是異事。今番則分揀。
정조 10년
傳于李祖承曰。召對爲之。
정조 10년
朴天行啓曰。臣與右承旨趙瑍伴直矣。俱被堂疏侵斥。原疏以禁令不得捧入矣。臣等聯陳短章。而右承旨趙瑍。已爲徑出。臣則守廳。不得出去。坐直無人。左副承旨趙興鎭。右副承旨李祖承。所當牌招。而拘於廳規。不得請牌。何以爲之。敢稟。傳曰。爾等旣承批矣。徑出承旨。卽爲牌招入直。
정조 10년
朴天行啓曰。右承旨趙瑍牌不進罷職傳旨。今方捧入矣。伴直無人。右副承旨李祖承。所當牌招。而拘於廳規。不得請牌。何以爲之。敢稟。傳曰。只推。更爲牌招。
정조 10년
趙瑍。以兵曹言啓曰。武臣堂上祿試射。無故日退行事。草記蒙允矣。今三月二十日設行。而試官望備擬以入之意。敢啓。傳曰。知道。
정조 10년
朴天行。以漢城府言啓曰。纔以北部字內磗石峴酒幕三家。昨日申時失火事。別單登聞矣。磗石峴之距本部。殆近二十里。洞任輩昨日救火之餘。不能馳告本部。而本部官今日又以掩骸之役。出往郊外。故洞任迤尋以告。部官轉進摘奸後。今始報來者。事勢似然。而昨日飭敎之下。又有此稽緩之擧。該部下屬。自臣府今方勘治。而臣亦有不能檢飭之失。不勝惶悚之意。敢啓。傳曰。知道。
정조 10년
右承旨趙瑍。同副承旨朴天行聯名疏曰。伏以。應敎趙濟魯。陳疏到院。而以尹光紹疏事。盛氣噴薄。旨意絶悖。此等章疏。切勿捧入之敎。前後不啻申嚴。故卽爲退却矣。卽者又復來呈。而以臣等之不卽捧入。侵責備至。斥之以護黨。勘之以譴責。臣等何敢一刻蹲冒職次乎。玆敢聯陳短章。徑出禁扃。伏乞聖明。亟治臣等擅離之罪。以肅朝綱焉。答曰。省疏具悉。守法固宜矣。爾等勿辭察職。
정조 10년
朴天行啓曰。卽者副校理申馥。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。事體所在。誠極未安。推考警責。仍卽牌招入直。何如。傳曰。允。
정조 10년
丙午三月十九日卯時。上詣皇壇。望拜禮入侍時。行都承旨李崇祜。行左承旨尹承烈。右承旨趙瑍。左副承旨趙興鎭。右副承旨李祖承。同副承旨朴天行。記事官金孝建。假注書李相璜。記注官承膺祚。檢校直閣李秉模徐鼎修。直閣鄭大容。待敎李崑秀。以次侍立。上具翼善冠衮龍袍。乘輿出協陽門。由靑陽門詣春塘臺。入小次。敎于引儀曰。凡皇壇祭享時祝文。皆以國王書之。而獨於望拜時臚唱。以殿下稱之。實有斑駁之嫌。自今日以後。望拜禮時儀注。以國王書之。可也。改具翼善冠黑圓領袍。詣版位。行四拜禮。諸臣俱以黑團領。行禮如儀訖。還入小次。改具翼善冠衮龍袍。乘輿以出。敎曰。參班忠良子孫竝入侍。參班人以次入侍時。上敎于金炳文曰。汝父何不參班乎。炳文曰。臣父時無職名。難以冠帶入闕。故不得參班矣。上命書傳敎曰。今聞望拜禮應參人中前銜人。無朝令不得入參云。此後冠帶常仕之意。令京兆知委。仍命退。參班人以次退出訖。上乘輿入靑陽門。由協陽門還內。諸臣以次退出。
정조 10년
丙午三月十九日辰時。上御重熙堂。左副承旨入侍時。左副承旨趙興鎭。假注書李相璜。記注官金健修。記事官李崑秀。以次進伏訖。上敎于賤臣曰。湯劑入之。提調使之退去。可也。又敎曰。玉堂上下番誰也。卽爲知入。賤臣承命出。還奏曰。上番副校理申馥。下番修撰李尙度也。又敎曰。皇壇望拜禮時。忠良子孫參班擧案。持入。可也。上命退。諸臣以次退出。
정조 10년
丙午三月十九日辰時。上御重熙堂。左副承旨入侍時。左副承旨趙興鎭。假注書李相璜。記注官金健修。記事官李崑秀。以次進伏訖。上曰。湯劑入之。提調使之退去。可也。上曰。玉堂上下番誰也。卽爲知入。賤臣承命出。回奏曰。上番則副校理申馥。下番則修撰李尙度云矣。上曰。皇壇望拜禮時。忠良子孫參班擧案入之。賤臣承命出。持擧案以入。仍命退。諸臣以次退出。
정조 10년
丙午三月十九日酉時。上御誠正閣。召對入侍時。參贊官朴天行。檢討官李尙度。直閣鄭大容。假注書李相璜。記注官承膺祚。記事官李崑秀。以次進伏。是日經筵次。當講宋名臣錄寇準卷。自參贊官朴天行。至記事官李崑秀。以次伏讀訖。敎曰。各陳講義。可也。尙度奏曰。寇準澶淵一着。實宗社之大功。當時若不徑先許和。專用準策。則幽薊舊壃。庶幾復還。金繒之弊。亦不至如許繁重。而卒不能用其策矣。宋帝之徑與虜和。雖由於軫念兵革之不息。生靈之受困。而其實則出於姑息也。大抵姑息。爲害最深。雖以歷代事言之。晉武帝不用郭欽之言。而羌胡雜種。不卽掃淸。以致五胡之亂華。唐至德年間。新經安史之亂。河北諸將之擅求節鉞者。若刑其三數輩。則王綱自振。而憚於用兵。因其求而輒許。便成習俗。馴致藩鎭之弊。今宋帝亦因姑息。而不用準策。故四十年後。戎心復生。果符寇準之所慮。至於富弼之再使契丹。是皆憚一時振作之勞。而啓後世無窮之弊。姑息之害。有如是矣。我國偏處海外。敵國外患。雖得僅免。方來之事。實有反甚於敵國外患之憂者。而近來朝廷之事。專務姑息。雖有大段事變。一切掩置。苟冀目下之彌縫。不念隱憂之潛滋。振刷無路。憂虞多端。竊恐後之視今。猶今之視昔也。繼自今深監前史。毋憚一時振作之勞。克軫萬世不拔之圖。是誠區區之望也。上曰。言甚好矣。仍命退。諸臣以次退出。
정조 10년
行都承旨李崇祐坐。行左承旨尹承烈坐。右承旨趙興鎭坐直。左副承旨李祖承坐。右副承旨洪明浩坐。同副承旨洪周萬坐直。注書金孝建仕一員未差。假注書李相璜仕直。事變假注書李挺奎仕。
정조 10년
傳于尹承烈曰。大臣備局堂上引見。
정조 10년
以右承旨趙瑍再牌不進罷職傳旨。傳于李祖承曰。只推。
정조 10년
傳于李祖承曰。右承旨聞其老病。勢難供職。許遞。
정조 10년
傳于李崇祜曰。今番式年科榜中。年七十六十者。至於四人之多。與前榜中年五十應出六品者。竝令次次出六調用。七十六十人。隨窠先卽調用事。分付。
정조 10년
傳于洪明浩曰。右副承旨入侍。
정조 10년
假注書申光岳在外。代以朴瑞源爲假注書。
정조 10년
朴瑞源有頉。代以李鼎秉爲假注書。
정조 10년
洪周萬啓曰。假注書李鼎秉。時無職名。令該曹依例付軍職。冠帶常仕。何如。傳曰。允。
정조 10년
事變假注書金明著有頉。代以尹行喆爲假注書。
정조 10년
尹行喆有頉。代以李挺奎爲事變假注書。
정조 10년
傳于李祖承曰。所坐不過細疵。且有擧行事。因京兆草記。部官拿處人。分揀放送事。分付。
정조 10년
李崇祐。以承文院言啓曰。今日本院前提調。竝爲還差之時。行副司直尹坊。認以曾經。渾請還差。做錯之失。臣方惶恐待罪。而原擧條。釐改以入之意。敢啓。傳曰。知道。卿則勿待罪。
정조 10년
有政。吏批。行判書金魯鎭進。參判李敬養在外。參議趙鼎鎭傳旨未下。行都承旨李崇祐進。啓曰。臺諫多窠。今當差出。而擬望之人乏少。外任竝擬。何如。傳曰。允。以金宇鎭爲吏曹參議。以鄭益祚爲司諫。姜忱沈鏗爲掌令。李勉兢爲獻納。金熙采李翼晉爲正言。許晊爲持平。李書九爲校理。李太亨爲修撰。趙恪爲崇陵別檢。尹永僖爲明陵別檢。趙鼎鎭爲兵曹參判。趙鼎鎭黃昇源陞品事。承傳。李命植金魯鎭李在協趙㻐鄭昌聖徐有寧洪良浩徐浩修鄭好仁李𡊠李在簡趙時俊尹坊李聖圭尹蓍東閔鍾顯金尙集洪秀輔蔡弘履李敬養。承文提調單付。以洪明浩洪周萬爲承旨。
정조 10년
兵批。判書徐有隣進。參判未差。參議未差。參知柳誼入直進。行左承旨尹承烈進。副護軍姜彝正尹長烈李東稷宋銓白師謹。副司直尹東暹李亨逵金頤柱沈觀之李泰永沈晉賢吳翼煥徐有鍊。副司果李晴金啓洛。僉知李尙說李宗海。
정조 10년
尹承烈。以吏曹言啓曰。今日政修撰李太亨望。乃是副修撰趙雲紀之代。而誤認以修撰。至於書入受點。臣之矇未覺察之罪。惶恐待罪。而原單子改付標以入之意。敢啓。傳曰。知道。勿待罪。
정조 10년
以副校理申馥牌不進罷職傳旨。傳于李祖承曰。只推。
정조 10년
兵曹口傳政事。行副司直李秉模。
정조 10년
洪周萬。以都摠府言啓曰。副摠管具以謙。以文臣朔試射試官。慕華館晝仕出去之意。敢啓。傳曰。知道。
정조 10년
行司直鄭尙淳疏曰。伏以。臣貞疾沈痼。奄及三載。入春以後。症形越添。郊班闕禮。義分都虧。戎務久曠。憂悶轉切。而從前丐免之章。未蒙允兪之恩。莫非臣誠未格天之致。復何敢仰陳癃醜之狀。重犯瀆擾之罪。而第伏念南漢巡審後。春秋都試。卽是不易之成規。而其爲桑土綢繆之方。靺韋慰悅之道。關係不輕而重。則其不可以一任抛却也。明矣。目今賤疾。轉至難醫。房闥之間。無路蠢動。尙何望巡堞設場之役乎。若使莫重軍務。緣臣癈闕則病中悚悶。尤當如何。玆敢冒入文字。仰瀆崇嚴。伏乞聖慈。亟遞臣所帶守禦之任。俾戎政無曠。而私分獲安焉。答曰。省疏具悉。卿其勿辭行公。
정조 10년
丙午三月二十日卯時。上御誠正閣。大臣備局堂上。引見入侍時。領議政鄭存謙。行吏曹判書金魯鎭。行戶曹判書趙㻐。行禮曹判書李在協。右參贊鄭昌聖。兵曹判書徐有隣。行副司直鄭好仁。刑曹判書李在簡。行副司直李柱國趙時俊。工曹判書李文源。工曹參判尹蓍東。刑曹參判洪秀輔。行副司直金尙集。修撰李尙度。右副承旨李祖承。記事官金孝建。假注書李相璜。記注官承膺祚。記事官李崑秀。以次進伏訖。存謙曰。近日日氣頗不調。聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。上曰。今日賓對。備堂懸病。何其多也。存謙曰。近來多有拘忌者。故似然矣。又奏曰。李判府今方來待矣。上曰。同副與判府事偕入。同副承旨朴天行。與判府事李福源進伏訖。上曰。近日事。又是一番風波矣。存謙曰。肅廟丙申年處分嚴正。昭揭日星。則誰敢有他議。而日者尹光紹。投呈一疏。其中先正等字。極爲駭惋。必也嚴賜處分。然後朝著似有寧靖之望矣。上曰。要之靜鎭二字。爲目下急務。尹光紹事。到今不必提起矣。蓋先正之請。不獨用之於儒賢。金麟厚致祭文。曾以先正稱之。李舜臣武人也。而亦以先正稱之。則先正之不必用於儒賢者明矣。今以先正二字。互相辨爭。亦可異矣。存謙曰。肅廟處分後。今已七十餘年矣。忽有此等文字。登諸公車。日以堆積。非但聞見之駭惋而已。日昨處分。雖明示好惡。而竊恐猶不足懲戢彼輩。朝著自此實無寧息之望矣。上曰。卿輩則宜以予向來處分。謂之無味。而予則謂無味中有味。蓋一則靜鎭。二則靜鎭矣。福源曰。向來處分。可見大聖人至公之德。臣實欽誦萬萬矣。上曰。向者金判府疏語。恐涉太過矣。大抵二字有無有無。則先朝乙未筵臣進接時。臥起不能自任。予時在傍。左右扶將。未嘗暫離。故伊時筵話。無不聞之。而此則事屬久遠。予亦忘之矣。如是處分之後。似當無繼起者矣。上曰。羹墻錄校讎之役。何間當告成耶。福源曰。數日後似當告訖矣。上曰。次對爲之。存謙曰。禮曹判書李在協。延豊君李𡊠。備堂還差。何如。上曰。依爲之。出擧條存謙曰。備堂尹蓍東。關北句管堂差下。何如。上曰。依爲之。出擧條存謙曰。卽今亞卿乏望。行副司直黃昇源。吏曹參議趙鼎鎭。非但銓曹久次。可合陞資。故敢此仰達矣。上曰。依爲之。出擧條存謙曰。卽見濬川司所報則以爲。本司屯畓。在於黃海道平山地。潰決於昨年潦水。將至廢棄之境。今若廢棄。則非但本司收稅之全失。衆民蒙利之地。失業誠爲可悶。且堤堰修築。旣是法典。以附近民人。趁期完築。俾無廢農之弊。爲辭矣。調丁非自下擅便。而公私蒙利之地。全棄可惜。以附近里洑下作者。量宜合力修築。恐合事宜。故敢此仰達矣。上曰。依爲之。出擧條好仁曰。各享斗升。有大小不齊之患。故莫重祭物封進之際。亦有多寡不均之弊。分付該曹。一竝收來。依戶曹斗升校正。何如。上曰。依爲之。出擧條㻐曰。頃日奉常時官員。以祭享所用各色造果。見樣造給之意。書進所懷。而有依此施行之命矣。試爲造出。則各色體樣。所見甚爲屑越。又有頻頻遺失之慮。取考本寺所在圖式。則各色造果。分寸磨鍊。皆有準式。開卷瞭然。而只緣典祀之官。不善照檢。造成之際。致有參差不齊之歎。官員若能着意看檢。則圖式與見樣。少無異同。臣意則一依舊制。造成圖式。而圖其尺樣。又圖其各色體樣。又書其長廣厚薄之爲幾寸幾分。則自可以按以行之。亦可爲永久遵用之道矣。上曰。本寺提調。亦陳所見。可也。好仁曰。祭物之欠精欠潔與造果之參差不齊。其責專在於典祀官。而典祀官間値侍從。不足之時。則多以鄕曲文官差送。故造果之法。不能詳知。誠爲可悶。廟殿。宮陵園墓官。與典祀官眼同熟設者。自是舊例。而近間則廢却不行。一次乾物看品之後。更不照檢。其在事體。極爲未安。此後則廟殿宮陵園墓官。與典祀官眼同。熟設祭品。或有不潔之患。造果或有不齊之弊。則不但典祀官之論罪。當該享所官。亦爲重勘之意。令該曹申飭。何如。上曰。不過修明舊典。依爲之。出擧條命書傳敎曰。政官牌招開政。又命書傳敎曰。堂上堂下罷散人敍用。又命書傳敎曰。兵曹參判李秉模。參議尹履相許遞。又命書傳敎曰。亞尹中老病人許遞。又命書傳敎曰。進御養胃湯。自明日停止。竝出榻敎命退。諸臣以次退出。
정조 10년
丙午三月二十日辰時。上御重熙堂。右副承旨入侍時。右副承旨李祖承。記事官金孝建李崑秀。記注官承膺祚。以次進伏訖。上曰。兵判入侍。賤臣承命出。與兵曹判書徐有隣。追入進伏。命書傳敎曰。同副承旨許遞。今日政差出。又命書榻敎曰。新除授承旨牌招。推移入直。命退。承史以次退出。
정조 10년
行都承旨李崇祜坐。行左承旨尹承烈坐直。右承旨趙興鎭坐。左副承旨李祖承坐直。右副承旨趙衍德坐。同副承旨洪周萬坐。注書金孝建病一員未差。假注書李相璜仕直。事變假注書李顯秀仕。
정조 10년
洪周萬啓曰。合司方張之時。兩司無詣臺之員。事甚未安。除在外禫月未盡外。未肅拜呈告人員。竝卽牌招。何如。傳曰。允。
정조 10년
洪周萬啓曰。右副承旨洪明浩。今日不爲仕進。卽爲牌招。何如。傳曰。允。
정조 10년
以右副承旨洪明浩牌不進罷職傳旨。傳于洪周萬曰。許遞。前望單子入之。
정조 10년
傳于洪周萬曰。領敦寧留待。
정조 10년
傳于洪周萬曰。領敦寧入侍。
정조 10년
傳于洪周萬曰。承旨前望單子入之。
정조 10년
承旨前望單子入之。趙衍德落點。
정조 10년
洪周萬啓曰。新除授承旨趙衍德。方在罷散中。何以爲之。敢稟。傳曰。敍用。
정조 10년
洪周萬啓曰。新除授右副承旨趙衍德。卽爲牌招察任。何如。傳曰。允。
정조 10년
傳于李崇祜曰。豈其有朝者傳敎。故爲冒禁捧此疏乎。論人則只論其事實。可也。間多題外插入句語。呈疏則雖在傳敎前。捧疏則必在處分後。諸臣不畏傳敎若此。當該承旨爲先罷職。仍令該府拿問處之。
정조 10년
傳于李崇祜曰。聞其事實。伊日知申則參賓對。左承旨往致祭所云。且同罪人今亦敍用。宜有分揀之擧。前承旨沈豐之李亨元敍用。
정조 10년
傳于趙興鎭曰。課講入侍。
정조 10년
以掌令韓萬裕牌不進罷職傳旨。傳于趙興鎭曰。只推。
정조 10년
傳于李崇祜曰。右承旨入侍。
정조 10년
判義禁前望單子入之。金魯鎭落點。
정조 10년
傳于李祖承曰。抄啓文臣中。時帶館職人竝許遞。
정조 10년
兵曹口傳政事。副司果李勉兢鄭萬始趙濟魯李書九申耆。
정조 10년
傳于李崇祜曰。未肅拜臺諫許遞。前望單子入之。
정조 10년
臺諫前望單子入之。執義趙弘鎭。持平鄭萬始。正言洪聖淵。掌令韓萬裕落點。
정조 10년
李崇祜啓曰。事變假注書李挺奎。時無職名。令該曹依依付軍職。冠帶常仕。何如。傳曰。允。
정조 10년
李挺奎有頉。代以李顯秀爲事變假注書。
정조 10년
李鼎秉有頉。代以李尙寯爲假注書。
정조 10년
李崇祜。以吏曹言啓曰。今三月二十二日。祿都目政事爲之之意。敢啓。傳曰。知道。
정조 10년
傳于尹承烈曰。坐直承旨入侍。
정조 10년
奎章閣啓曰。今日抄啓文臣課講及朔試射時。弘文館副應敎趙濟魯。弘文館校理申馥。弘文館校理李書九。謂有情勢。終不入來。揆以事體。誠極未安。依定式令該府。拿問處之。何如。傳曰。本職已令許遞。又復逡巡。當各別重勘。以此嚴飭。可也。
정조 10년
李崇祜。以弘文館言啓曰。新除授副修撰李太亨。時在忠淸道黃澗地。經筵入番事緊。請斯速乘馹上來事下諭。答曰。依啓。
정조 10년
李祖承。以弘文館言啓曰。本館上番。連日闕直。事甚未安。校理朴基正。纔以陳疏入啓。上番無他推移之員。修撰李尙度李庚運。竝卽牌招。以爲姑陞入直之地。何如。傳曰。允。
정조 10년
持平鄭萬始啓曰。臣於淸朝耳目之任。豈有一分堪勝之望。而柏府除命。適下於帳殿入侍之際。召牌繼降。義分是懼。他不暇顧。冒沒出肅。第臣於本府。旣經執義。揆以格例。自在應遞。其何敢一刻仍冒於見職乎。請命遞斥臣職。答曰。依啓。
정조 10년
丙午三月二十一日辰時。上御春塘臺。抄啓文臣講射入侍時。右承旨趙興鎭。左副承旨李祖承。記事官金孝建。記注官承膺祚金健修。試官趙㻐李秉模徐鼎修鄭大容。以次進伏訖。上曰。試官及應試諸員。使之就位。可也。興鎭曰。抄啓文臣中趙濟魯。謂有情勢。終不入來云矣。上曰。何不申飭。興鎭曰。自朝迄今。屢度催促。而一向低佪。館職許遞之後。終不入來矣。上曰。趙濟魯之所謂情勢。果指何事耶。必以日前上疏之不捧。爲引義之端。而渠疏之捧與不捧。是伊日承宣之事。非朝家所知。則今此講射之不參。豈可成說乎。自有年前曺允大之事後。無論情勢之有無。不敢懸頉於講射者。以其往役之故也。則初無可引之義。且況遞職。出於曲諒之意。又此逡巡者。豈云小故也哉。大抵近日此輩之跳踉極矣。朝呈一箚。暮投一疏。推助波瀾。平地起鬧。朝家之設爲禁令。蓋出鎭安之意也。承宣之據例退却。亦是嚴畏之事也。而宿怒於渠疏之見却。呈憾於試事之往役。寧有如許分義如許道理乎。大抵丙丁以來。世變之層生。獄事之屢興。非他故也。初以不滿之心。終成角勝之計。計不從心。則無所不爲。此固後車之可戒。而今日濟魯事。可謂復蹈前轍矣。然此豈一濟魯。所可獨辦。必也指使之有人矣。非不欲覈治根柢。而如是之際。受傷之家。亦非務鎭之道矣。又多承旨輩。若能早爲指揮。則如彼濟魯之柔軟者。焉敢乃爾乎。予於平日。未嘗費諸聲色。而今此洞諭者。欲竝生哉之意也。豈有扶抑於彼此而然乎。仍命試官及諸文臣進前。命書傳敎。使之咸聽訖。又下敎曰。今日趙濟魯事。俄已洞諭。而非曰摧抑。實爲其漸之不可長也。向來師翰之爲賊。以其所言之不聽也。麟謙之謀逆。以其凶計之莫施也。有所當試而未得售用。則反生不滿底意。必欲逞憤於朝家。角戰於君父。滔滔覆轍。半世皆是。雖以微事。關係亦不少矣。非謂何承旨之指使。而承旨輩亦安得免其責乎。諸文臣卽濟魯之同官。故如是明誥。卿等則或者以濟魯事。看作尋常。而予則曰防微杜漸。不可不嚴。此於渠輩。指導生路。非怒伊敎之意也。卿等。以爲何如。㻐等俯伏。不敢仰對。上曰。趙濟魯嚴囚東間。卽捧口招以入。可也。因命書榻敎曰。判義禁李在協。有親嫌許遞。前望單子入之。待下批牌招察任。又命書傳敎曰。雖有情勢。宜待闕下。而屢度催促。終不入來。事極駭然。抄啓文臣申馥。令該府拿問嚴處。又命書榻敎曰。執義趙弘鎭敍用。又命書傳敎曰。課講待下敎爲之。試官退去。又命書榻敎曰。在外臺諫許遞。又命書榻敎曰。新除授臺諫牌招。又命書傳敎曰。宣傳官試講爲之。命退。諸臣以次退出。
정조 10년
丙午三月二十一日辰時。上御誠正閣。領敦寧入侍時。行都承旨李崇祜。假注書李相璜。記注官崔逵翰承膺祚。領敦寧洪樂性。以次進伏訖。上曰。領敦寧進前。樂性進前伏訖。奏曰。近日朝氣甚寒。聖體。若何。逖違之餘。今日幸瞻天顔。臣心歡欣。曷有其極。臣於向日事。罪在罔赦。縮伏郊墅。惟俟鈇鉞之誅矣。聖渥偏重。敦召屢下。臣分義是懼。不得已還入城內。而追惟往事。愧惶益切。惟願速被譴何。以謝公議。以安私分耳。敎曰。卿言甚過矣。又敎曰。向者卿獨任鼎席。旣遭人言。今番卿又獨任鼎席。復遭臺彈。卿於鼎席。可謂偏受其害矣。又敎曰。卿之心事甚好。無一毫傷人害物之心。此予所以任卿獨相也。卿之獨相日則輒有事。亦可怪也。樂性曰。臣隨事昏謬。到處僨誤。三入中書。再遭臺啓。臣不職之罪。於斯益著。伏願殿下。亟許威罰焉。敎曰。卿言誠過矣。又敎曰。向來洪義榮之不爲肅謝。亦過矣。看卿顔面。使之仍任矣。又敎曰。卿意則欲恕吳載純。而予則以爲吳載純不可敍用也。樂性曰。獄官諸臣皆被重勘。而臣則謂異於獄官。誤被聖恩。特荷曲諒。天地父母之地。感激無地。雖然。若其按獄失實之罪。則臣與獄官。宜無異同。臣若倖免罪辜。則公議不可得伸。私分亦不自安矣。敎曰。蓋獄體之疎漏。未有如今番者矣。樂性曰。蓋按獄之法。雖有如捕風捉影之事。猶或採求其根柢。今於眞贓旣露之後。猶不能覈得窩窟。臣罪到此。尤萬萬矣。敎曰。卿之今番遜荒。予亦不以爲怪矣。樂性曰。臣居官無狀。不宜忝跡淸朝。而況犬馬之齒。已近禮經告退之年。伏願殿下。許臣休退。俾得跧伏田廬。歌詠聖澤。則臣之志願畢矣。敎曰。今日朝著。顧無耆舊之臣。向者權噵之求退。猶且靳許。況卿顔貌不至甚衰。精力不至難强。豈可輕許其休退乎。仍命退。諸臣以次退出。
정조 10년
丙午三月二十一日申時。上御重熙堂。坐直承旨入侍時。左副承旨李祖承。記事官金孝建。記注官金健修。記事官李崑秀。以次進伏訖。上曰。朴基正之疏。何爲捧入。祖承曰。言事之疏。故難於退却。果爲捧入矣。上曰。捧納承旨誰也。祖承曰。同副承旨洪周萬也。上曰。旣有飭禁。焉敢無難捧入乎。祖承曰。萬萬惶悚矣。命書傳敎曰。抄啓文臣課講及春等朔試射。明日爲之。命退。諸臣以次退出。
정조 10년
今八月二十一日戌時。上御重熙堂。同副承旨入侍時。同副承旨洪義榮。假注書李相璜。記事官李崑秀尹行任。以次進伏訖。上敎于賤臣曰。勅行十八日到安北狀啓。則昨夕已入來。而止宿狀啓。尙無消息。使迎接都監速爲問來。可也。賤臣承命出還。上曰。勅行狀啓自何城門捧入。而龍虎營將校。今番亦依例捧入與否。卽爲知入。賤臣承命出。還奏曰。西路狀啓。例自敦義門捧入。而龍虎營將校。則元不關涉云矣。上命書傳敎曰。兵曹則至有草記之擧。而該房則入直堂郞。竝與問備。而不請該房承旨推考。又命書傳敎曰。未下直守令。明日辭朝。無或遲滯。仍令當日下送。兩司不備不得備員署經云。在外及未肅拜人員。竝許遞。政官。待明朝牌招開政。以在京無故人差出。待下批仍卽牌招署經。命退。諸臣以次退出。
정조 10년
行都承旨李崇祜病。行左承旨尹承烈坐。右承旨李亨元坐直。左副承旨趙興鎭坐。右副承旨李祖承坐。同副承旨趙衍德坐直。注書金孝建仕一員未差。假注書李相璜仕直。事變假注書韓始裕仕。
정조 10년
趙興鎭啓曰。兵曹參判趙鼎鎭。吏曹參議金宇鎭。除拜後過三日不爲出肅。依定式推考警責。仍卽牌招察任。何如。傳曰。允。
정조 10년
趙興鎭啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
趙興鎭啓曰。御營廳將官來言。今日本廳軍兵。日次私習云矣。敢啓。傳曰。知道。
정조 10년
傳于尹承烈曰。左承旨與輪對官入侍。
정조 10년
以抄啓文臣申馥拿處傳旨。傳于尹承烈曰。如趙濟魯之無情勢者。恣意犯科。至於此人。旣遭人言。且聞來待闕下。未及入參云。容有可恕之道。分揀。使之卽爲入來應試。
정조 10년
以前承旨洪周萬拿處傳旨。傳于尹承烈曰。聞其事實。不過是句語間書得。且其捧入。亦是遍議之事。雖曰該房。不必獨勘。此傳旨勿施。以罷職更捧傳旨。
정조 10년
以吏曹參議金宇鎭牌不進罷職傳旨。傳于尹承烈曰。只推。
정조 10년
尹承烈啓曰。今日祿都目政事爲之事。命下矣。吏曹參議金宇鎭。旣有只推之命。更卽牌招。以爲開政之地。何如。違牌參議許遞。前望單子入之。待下批牌招開政。
정조 10년
有政。吏批。行判書金魯鎭禁府坐起。參判李敬養在外。參議李集斗進。行都承旨李崇祜進。以朴天行爲大司諫。李思祚爲司諫。鄭景祚爲掌令。任長源爲持平。申禹相爲獻納。李周顯爲正言。申耆爲校理。尹羽烈爲副校理。李鼎德爲副校理。金宇鎭爲兵曹參議。張至冕爲兵曹正郞。金東淵爲北靑府使。故校理趙載德。贈吏參例兼。兵曹參判趙鼎鎭考。贈戶參。姜碩耆。贈戶判例兼。贈左承旨姜均。贈戶參例兼。贈司僕正姜弘胤。贈左承旨例兼。以上知中樞府事姜杭三代追贈。
정조 10년
再政。以尹翊東爲司書。宋祥濬爲監察。李萬和爲典籍。
정조 10년
兵批。判書徐有隣進。參判趙鼎鎭未肅拜。參議柳誼入直進。參知未差。行左承旨尹承烈進。以李慶泰爲僉知。李煜爲曹司衛將。安翼濟吳益常爲五衛將。辛翊寧爲守門將。同知安廷輝。僉知韓命祥崔鎭衡朴世忠。副護軍許朴廣源姜忱沈鏗。副司直沈豐之蔡弘履鄭宇淳李義行趙城鎭李謙煥權以綱朴天行趙瑍洪明浩尹尙東權李益烍李謙彬徐龍輔尹勉升尹履相許晪。副司果李翼晉金明著李挺龍薛慶觀許混趙恪李萬和白興三宋宅明李海愚趙華錫。
정조 10년
傳于尹承烈曰。右承旨入侍。
정조 10년
以修撰李尙度李庚運牌不進罷職傳旨。傳于李祖承曰。只推。
정조 10년
李亨元。以弘文館言啓曰。本館上番闕直。事甚未安。修撰李尙度李庚運。旣有只推之命。竝卽牌招。以爲推移姑陞入直之地。何如。傳曰。允。
정조 10년
以黃海監司狀啓。平山府民家燒火事。傳于李亨元曰。被燒民戶。若是夥然。方春失所。旣甚務悶。況是孔道。必須拔例接濟。可免顚連。依年前關西已例。元恤典外。加給會付穀包。仍令道伯。嚴飭地方官。斯速結構。期卽奠居事。令廟堂措辭卽爲行會。
정조 10년
李祖承啓曰。假注書李鼎秉。時無職名。令該曹依例付軍職。冠帶常仕。何如。傳曰。允。
정조 10년
李祖承啓曰。事變假注書李顯秀。時無職名。令該曹依例付軍職。冠帶常仕。何如。傳曰。允。
정조 10년
李顯秀有頉。代以姜世栚爲事變假注書。
정조 10년
李尙寯在外。代以李挺龍爲假注書。
정조 10년
姜世栚有頉。代以金載一爲事變假注書。
정조 10년
李挺龍有頉。代以白興三爲假注書。
정조 10년
金載一有頉。代以韓始裕爲事變假注書。
정조 10년
白興三有頉。代以許混爲假注書。
정조 10년
韓始裕有頉。代以薛慶觀爲事變假注書。
정조 10년
許混有頉。代以南達孫爲假注書。
정조 10년
以抄啓文臣姜世綸鄭東觀等。春等試射時無分。依定式推考傳旨。傳于李亨元曰。分揀。
정조 10년
以典籍李信默拿處傳旨。傳于李亨元曰。分揀。
정조 10년
以禁府金晦彬囚單子。傳于趙衍德曰。分揀放送。
정조 10년
李亨元。以侍講院言啓曰。本院新除授司書金履翼。除拜屢日。尙不出肅。卽爲牌招察任。何如。傳曰。允。
정조 10년
李亨元。以兵曹言啓曰。今日武臣賓廳講書日次。而抄啓文臣親臨試射相値。不得循例爲之之意。敢啓。傳曰。知道。
정조 10년
禁府啓目。羅州前牧使兪漢葛原情云云。傳旨內辭緣。泛稱遲晩。刑推得情。何如。判付啓。旣已罷職。公罪考律勘放爲良如敎。
정조 10년
禁府啓目。羅州前牧使兪漢葛矣。巨牧雄蔭。不畏國綱乎。觀此道伯狀辭。八日之中路公然逗留。事未前聞。大關紀綱。若此則此後促令下去之守宰。雖閱月經年於中路。無以懲礪乎。此等不畏法之類。何責分憂。如是之際。方農曠官。徒貽民邑之弊。拿處。罪杖八十收贖。公罪。奉敎依允。功減一等爲良如敎。
정조 10년
兵曹參判趙鼎鎭疏曰。伏以。臣待罪選部。愧深隨隊。屢犯違傲。惟譴罰是俟。乃於千萬夢想之外。忽伏奉亞卿晉擢之命。繼而有騎省佐貳之除。臣誠惝怳悸懍。莫知所以致此也。夫朝廷官人。或以才猷。或以人望。或以勞勩。三者無一。則皆濫也。念臣始從蔭塗。晩竊倖第。疎迂鈍劣。文質無當。姸媸長短。莫逃於淵鑑。而釋褐厪十年。拂拭過於微分。雨露偏於一身。世所稱華貫顯職。兜攬殆遍。至於今日之誤恩而極矣。大僚之筵奏。特以臣爲銓曹久次也。殆若序陞。不少難愼。顧今裶玉之班。多有積薪之歎。苟欲擢拔。豈乏才彦而若臣者。幾年佐銓。徒縻華銜。未效激揚之責。仰累則哲之明。向所云才望也。勞勩也。俱無可取。而榮塗敡歷。每居人先。公議嗤點。雖或任之。名器屑越。豈細故也。至若門闌盈盛之憂。殆甚一己負乘之懼。向於玉署辭疏。略已仰暴。今不敢復事煩縷。而自有新命以來。蹙伏數日。五內失守。恩隆報蔑。非榮伊災。韓袴虞旌。明主所戒。軒鶴梁鵜。古人攸愧。召牌之下。趨膺無路。玆敢披瀝肝血。冒瀆宸嚴。伏乞聖慈。天地父母。諒臣必辭之情。收臣濫授之秩。以重公器。以全微諒。不勝幸甚。答曰。省疏具悉。卿其勿辭行公。
정조 10년
丙午三月二十二日卯時。上御誠正閣。輪對官入侍時。行左承旨尹承烈。假注書李相璜。記注官承膺祚金健修。以次進伏訖。輪對官長興庫直長金獻祚。掌苑別提洪成源。典牲主簿南播秀。典獄參奉趙錫福。造紙署別提金泰行。活人署別提金浩成。義盈庫奉事李龜錫。典設司別提林志浩。中學訓導李宗烈。西氷庫別檢朴彝源。宗親府典簿徐有器。忠勳府都事李壽仁。敦寧府參奉朴英源。戶曹佐郞金在淳。禮曹佐郞崔逵翰。兵曹佐郞洪克浩。刑曹正郞鄭杆。工曹佐郞閔光德。漢城府判官宋厚淵。都摠府經歷趙文彦。成均館司成閔游。成均館司藝金禧獜劉度興。成均館直講洪夏俊金致泳閔金泰熙。成均館典籍安鳳來李益瑞李信默李重延東憲權漢緯許湜朴東俊馬思人申宅和朴猷煥。學正金獜采金德老。學錄林孝源。承文院校檢金瑞復。通禮院兼引儀鄭桓。奉常寺判官金光岳。校書館博士高昇甲。司僕寺判官洪景厚。司䆃寺僉正權濟應。司饔院直長李亨權。軍器寺判官徐繼修。活人署別提龍有翼。內資寺直長柳煥。內贍寺主簿高廷煥。宗簿寺直長崔鵬海。掌樂院主簿兪彦錥。禮賓寺參奉金應斗。軍資監奉事申光河。濟用監奉簿尹光星。繕工監副正曺允亨。工監副奉事徐澈修。議政府司錄高應觀。司宰監直長尹光。廣興倉奉事金在明。平市署令趙雲絅。宗廟令李潞秀。社稷署令鄭繼忠。養賢庫奉事李錫垕。瓦署別提李啓源。尙瑞院直長南涑。東氷庫別檢李永瑗。司圃署直長李龜雲。以次進伏。上歷詢其姓名職掌。次至典籍李信默。奏對起伏之際。擧措慢忽。以李信默拿處事。榻前下敎。輪對諸臣。各陳姓名職掌訖。上命退。諸臣以次退出。
정조 10년
丙午三月二十二日辰時。上御春塘臺。抄啓文臣課講朔試射入侍時。左副承旨趙興鎭。右副承旨李祖承。記事官金孝建。假注書李相璜。二提學趙㻐。檢校直閣李秉模徐鼎修。直閣鄭大容。待敎李崑秀。以次進伏訖。上曰。抄啓文臣申馥入來事。催促。上曰。政官今當開政。而政廳稍遠。使之來此。開政。可也。吏曹參議李集斗。承命進伏曰。判書金吾坐起進去。參判在外。小臣獨政未安。何以爲之乎。上曰。只出緊任。可也。出擧條上曰。承旨前望單子入之。賤臣承命出。持前望以入。命以李亨元頒布。仍命書榻敎曰。新除授承旨。牌招察任。興鎭。以右承旨李亨元牌不進。進罷職傳旨。上曰。只推。更爲牌招。上曰。吏議兵判。持政望入來。上曰。趙濟魯供辭。催促入之。賤臣承命出。持供辭以入。命抄啓文臣先退。仍行宣傳官試講。試官訓鍊大將具善復。兵曹判書徐有隣進伏訖。善復曰。露梁敎場帥籏竹。繕工監毋論船帆竹。別擇給價取用矣。年前朝家特軫船人之弊端。有禁令。故籏竹。繕工監無路備立矣。已過屢年。尙不得樹竹。言念戎政。實爲疎虞。統營及全羅左水營忠淸水營。年年輪回。籏竹一箇。載送於稅船便。則不過爲三年一次。別無爲弊之端。諸營將臣之意同然。依此定式擧行之意。分付三閫營似好。惶恐敢達。上曰。依爲之。出擧條善復曰。頃聞前縣監李萱之言。則李提督祠板。尙未造成。雖有朝家享祀之節。而子孫則未得躬奉香火。不勝缺然云。人情無怪如許矣。上曰。兵判之意。何如。有隣曰。李提督還歸中國而卒。故在此無祠板造成之事。而香火旣闕於中國。子孫見在於我東。則宜有別般講究從厚許施之道矣。上曰。令該曹問于主家。論理稟處。可也。出擧條上還內。諸臣以次退出。
정조 10년
行都承旨李崇祜坐。行左承旨尹承烈坐直。右承旨趙興鎭坐。左副承旨李祖承坐。右副承旨趙衍德坐直。同副承旨李泰永未肅拜。注書金孝建仕一員未差。假注書尹悌東仕直。事變假注書韓始裕仕。
정조 10년
趙興鎭啓曰。明日抄啓文臣課講。何承旨進去乎。敢稟。傳曰。左承旨進去。
정조 10년
李相璜改差。代以尹悌東爲假注書。
정조 10년
薛慶觀有頉。代以劉師玶爲事變假注書。
정조 10년
劉師玶有頉。代以李德淵爲事變假注書。
정조 10년
李德淵有頉。代以金龍見爲事變假注書。
정조 10년
南達孫有頉。代以洪宅夏爲假注書。
정조 10년
洪宅夏有頉。代李錫心爲假注書。
정조 10년
李錫心有頉。代以承慶恒爲假注書。
정조 10년
傳于李崇祜曰。右副承旨入侍。
정조 10년
傳于趙興鎭曰。有司堂上來待。
정조 10년
傳于趙衍德曰。監印堂上來待。
정조 10년
傳于德衍德曰。左承旨與監印堂上有司堂上入侍。
정조 10년
傳于趙衍德曰。留院公事入之。
정조 10년
傳于趙衍德曰。承旨前望單子入之。
정조 10년
趙衍德。以弘文館言啓曰。新除授校理申耆。時在平安道安北地。副校理尹羽烈。時在京畿長湍地。李鼎德時在慶尙道慶州地。經筵入番事緊。請竝斯速乘馹上來事下諭。傳曰。依啓。
정조 10년
趙興鎭。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 10년
李崇祜。以內醫院都提調意啓曰。丙午二月二十一日。成川府使金載瓚所啓。西邑鹿茸進上。凡一年二等。一邑各爲一對。詳定價初爲十五兩矣。次次增加。以至四十兩。而本無朝家會減。只自民庫擔當。其後監兵營審藥輩。謂以茸直轉高。所費漸多。所捧之數。殆過百餘。伊時道臣。以八十兩更定節目。自近以來。審藥輩又謂以茸直所費。比前益多。有所加捧。而爲一百二十兩之數。道臣又以一百兩定式。以此推之。亦將幾何而增至二百三百之多乎。蓋此茸弊。實由於京裏茸儈輩。乘時刀蹬。所入浮費。不無其弊之故也。嚴立科條。作爲一切之式。使茸儈與審藥。咸知法意之至嚴。庶可免無節加捧之弊。西邑民庫。得以有賴矣。批旨。民弊旣知如此。豈可無斯速通變之擧乎。其令該院。論理指一稟處。可也事。命下矣。進上茸價。漸致增加。至於一百二十兩之多。此後又不知幾許添價。則民庫耗縮。勢所必然。固宜及今矯捄。而西關各邑行獵之難易。産茸之多寡。旣不能的知。生弊之源。增減之宜。亦不能詳悉。而第以該府使所奏觀之。似乎自諸邑備價。防納於兩營審藥。而審藥則臨時求貿。着忙措辦。商儈之乘機刀蹬。固其所也。今若以一百兩定爲茸價。預給審藥處。使之前期覓得。極擇上品。道帥臣親監封進。則可無商儈隨時增價之患。可免審藥憑藉作弊之端。而民庫之力。又可以小紓。以此定式。分付施行。何如。傳曰。大抵民弊至此。別般釐正。在所不已。爲弊之由。捄弊之方。令道伯逐一詳細狀聞後稟處。可也。
정조 10년
尹承烈。以漢城府言啓曰。臣於昨日擧案別單事。有所萬萬震懍者。文簡公鄭蘊之後。有戊申凶賊。贈持平金益兼之後。有再昨秋萬古所無之劇逆。雖或有他派子孫。決不可擬議於參班之地。而臣但知忠良科謄錄中兩祠忠臣之不宜異同。未暇思及於其後之凶賊。昏昧錯謬。有此混錄。臣誠死罪。元單今方改修正以入。而不勝惶恐待罪之意。敢啓。傳曰。勿待罪。昨筵已有下敎。忠臣之裔。雖有劇逆。何累於忠臣。忠臣有知。必當先有陰誅於凶賊。此草記所請。決知其不當。依此草記定式。則兩忠臣姑勿論。趙文正金文元之家。亦將不可收錄乎。此草記還給。
정조 10년
李泰永。以刑曹言啓曰。因靑山島民人金萬爀等上言。曹啓目判付內。奸民斂貨之狀。殊極痛駭。各別嚴治。以懲日後。他餘條件。依回啓施行爲旀。卿所謂奉覽御覽成冊云者。果是踏啓字。藏置內需司之文跡是隱喩。更良據實草記事。命下矣。日前推覈時。該宮所任金夏重招內。當初本島折受時。御覽成冊。見在本宮云。故取來奉覽。則果是雍正五年該宮該島打量冊。而前面書御覽二字。末端書本縣監職姓。踏縣印而已。初無踏啓字之事。今承據實草記之命。更爲招問於該宮所任及內司書員。則該宮所任則以爲。各宮房折受處望呈時該宮手本。內司自本司粘連啓下。至於成冊。則雖爲入啓。而從前無踏啓字之例云。內司書員則以爲。各宮御覽成冊。只在於該宮。無別件藏置本司之事。曾前則成冊啓下時。不踏啓字矣。再昨年有各宮御覽成冊取來踏啓字之命。故各宮新折受成冊。這這踏啓字以給而曾前久遠成冊。姑未及收聚擧行云矣。敢啓。傳曰。知道。
정조 10년
刑曹啓目粘。向前平安兵使李漢泰。旣有遲晩。所當照律施行是白乎矣。係是二品。不敢擅便。上裁。何如。判府啓。下司憲府議處爲良如敎。